寄謝師直
作者：梅堯臣
朝代：宋

paragraphs: 憶同仲春月，冒雨過穰亭。
聊酌山酒別，獨吟夜燈青。
明朝上嶺路，羣岫張雲屏。
忽入川谷秀，固非平生經。
綠竹間紅萼，紫藤垂千扃。
春塘水决决，野老髮星星。
田父相與至，里言尚可聽。
始聞丹砂岑，遂識五壠形。
傍瞻禹湯迹，競信廟貌靈。
邀我陟巉巉，宿霧方冥冥。
暗霑衣裘濕，時襲草木馨。
棟宇敞絕頂，牲酒列幽亭。
竹杯占禍福，巫錦醉一嚀。
日晏別雲外，月出至近坰。
僕夫疲不進，鞭策無暫停。
我馬忽顛墜，君心同鶺鴒。
再駕體無傷，扣關燭已熒。
自茲期莫逆，未契心所銘。
怱怱操行袂，汎汎如水萍。
今來各一方，安得同醉醒。